บอร์ด BEAUTY เคาะซื้อหุ้นคืน 64 ล้านหุ้น วงเงิน 950 ลบ. เริ่มทันที 24 ก.ค.นี้
บอร์ด BEAUTY ไฟเขียวแผนซื้อหุ้นคืน 64 ล้านหุ้น เคาะวงเงิน 950 ล้านหุ้น เริ่มทันที 24 ก.ค.นี้ 
9 ก.ค. 2561

สืบเนื่องจากกรณีที่ นายแพทย์สุวิน ไกรภูเบศ ประธานเจ้าหน้าที่บริหาร บริษัท บิวตี้ คอมมูนิตี้ จำกัด (มหาชน) หรือ BEAUTY เปิดเผยเมื่อวันที่ 6 กรกฏาคมที่ผ่านมาว่า บริษัทฯ ตรียมเสนอขออนุมัติต่อที่ประชุมคณะกรรมการบริษัทเพื่อขอซื้อหุ้นคืนในวันนี้ (9 กรกฏาคม 2561)
ล่าสุด ในวันนี้เมื่อเวลา 13.16 น. บริษัทเปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทยว่า คณะกรรการครั้งที่ 4/2561 เมื่อวันที่ 9 กรกฏาคม 2561 มีมีอนุมัติโครงการซื้อหุ้นคืนเพื่อบริหารการเงินโดยวงเงินที่จะใช้ในการซื้อคืน 950 ล้านบาท จำนวนหุ้นที่จะซื้อคืนไม่เกิน 64 ล้านหุ้น มูลค่าที่ตราไว้หุ้นละ 0.10 บาท จำนวนหุ้นที่จะซื้อคืนคิดเป็นร้อยละ 2.13 ของหุ้นที่จำหน่ายได้แล้วทั้งหมด โดยเป็นการซื้อหุ้นคืนในตลาดหลักทรัพย์แห่งประเทศไทย
โดย กำหนดระยะเวลาที่จะซื้อหุ้นคืนตั้งแต่วันที่ 24 กรกฏาคม 2561 ถึงวันที่ 23 มกราคม 2562 ทั้งนี้ ราคาซื้อคืนจะไม่เกินกว่าราคาคาปิดของหุ้นเฉลี่ย 5 วันทำการซื้อขายก่อนหน้าวันที่ทำการซื้อขายแต่ละครั้ง บวกด้วยจำนวนร้อยละ 15 ของราคาปิดเฉลี่ยดังกล่าว ทั้งนี้ราคาหุ้นเฉลี่ยย้อนหลัง 30 วันตั้งแต่วันที่ 25 พฤษภาคม 2561 ถึงวันที่ 6 กรกฏาคม 2561 เท่ากับ 14.81 บาทต่อหุ้น (ราคาปิดเฉลี่ย 30 วันย้อนหลัง)
ทั้งนี้ บริษัทฯ ทำการซื้อหุ้นคืนเพื่อเป็นการบริหารสภาพคล่องส่วนเกินของบริษัทให้เกิดประโยชน์สูงสุด เพื่อเพิ่มอัตราตอบแทนให้แก่ส่วนของผู้ถือหุ้น (ROE) รวมถึงเพิ่มอัตรากำหรสุทธิต่อหุ้น (EPS)
สำหรับข้อมูลจากงบการเงินงวดล่าสุด 31 มีนาคม 2561 บริษัทฯ มีกำไรสะสม 1072.68 ล้านบาท ขณะที่มีเงินสดและรายการเทียบเท่าเงินสดเท่ากับ 1241.43 ล้านบาท นอกจากนี้ในระยะเวลาไม่เกิน 6 เดือนข้างหน้าบริษัทประมาณการว่าจะมีกระแสเงินสดจากการดำเนินงานจำนวน 519.83 ล้านบาท ดังนั้น บริษัทจึงมีสภาพคล่องเพียงพอในการจ่ายเงินปันผล ภาษีจ่ายที่จะถึงกำหนดชำระในอีก 6 เดือนข้างหน้านับตั้งแต่วันที่ซื้อหุ้นคืน โดยบริษัทไม่มีหนี้สินเงินกู้ยืม และมีเงินสดคงเหลือเพียงพอที่จะนำมาซื้อหุ้นคืนตามโครงการ
ทั้งนี้ การจำหน่ายและการตัดหุ้นที่ซื้อคืนบริษัทฯ จะจำหน่ายหุ้นในตลาดหลักทรัพย์แห่งประเทศไทย โดยภายหลัง 6 เดือนนับจากการซื้อหุ้นคืนเสร็จสิ้นกรณีบริษัทสามารถซื้อหุ้นคืนได้เสร็จก่อนระยะเวลา 6 เดือนระยะเวลาที่จำหน่ายหุ้นคืนจะเริ่มต้นภายหลังพ้นกำหนด 6 เดือน นับจากวันที่ซื้อหุ้นคืนเสร็จสิ้น ซึ่งราคาเสนอขายหุ้นที่ซื้อคืนต้องไม่น้อยกว่าร้อยละ 85 ของราคาปิดของหุ้นเฉลี่ย 5 วันทำการซื้อขายก่อนหน้าวันที่ทำรายการจำหน่ายหุ้นที่ซื้อคืน